Lillestrøm-damene slått ut av mesterligaen etter stortap

Den franske storklubben slo knallhardt tilbake etter nederlaget i Norge.

Lene Mykjåland og hennes LSK ble sendt fikk juling av Paris Saint-Germain. Jon Olav Nesvold, NTB Scanpix

13. oktober 2016

LSKs fotballkvinner fikk drømmen om åttedelsfinale knust med et sviende 1-4-tap borte mot Paris Saint-Germain i mesterligaen.

PSG vant 5-4 sammenlagt over to kamper. Dermed har to franske lag sendt ut begge Norges mesterligadeltakere i løpet av to kvelder. Onsdag røk Avaldsnes 0-5 borte mot tittelforsvarer Lyon, som sammenlagt vant hele 10-2.

Les også Hegerbergs klubb knuste sjanseløse Avaldsnes

LSK hadde 3-1-seier å gå på fra første kamp, men i Paris mente vertene alvor. Allerede etter 20 minutter sto det 2-0 til PSG, som med det resultatet hadde gått videre på bortemålsregelen.

Verónica Boquete scoret på en omdiskutert straffe etter bare fire minutters spill. Deretter doblet Cristiane ledelsen. Brasilianeren ble et mareritt for LSK, for i annen omgang gjorde hun både 3-0 og 4-0.

Les også Mykjåland og LSK med europabragd. Snudde mesterlig mot PSG

– LSK blir knust. Spist levende, lød det i kampkommenteringen til Romerikes Blad.

På overtid scoret Marte Berget et trøstemål for LSK Kvinner.

Monica Knudsens lag hadde to skudd på mål. Paris Saint-Germain noterte på sin side ni avslutninger mellom stengene, der altså fire av dem endte bak LSK-keeper Lill Yvonne Karlsrud.

(©NTB)

Fakta Kampfakta: Paris Saint-Germain (Frankrike) – LSK Kvinner 4-1 (2-0), sammenlagt 5-4 Mål: 1-0 Verónica Boquete (str. 4), 2-0 Cristiane (20), 3-0 Cristiane (49), 4-0 Cristiane (74), 4-1 Marte Berget (90). Gult kort: Sandy Baltimore, PSG, Anna Westerlund, Lene Mykjåland, Sherida Spitse, Emilie Haavi, LSK Kvinner. LSK Kvinner (4-2-3-1): Lill Yvonne Karlsrud – Ingrid Moe Wold, Anna Westerlund, Marita Skammelsrud Lund, Marit Sandvei – Sherida Spitse, Ingrid Marie Spord (Marte Berget fra 74.) – Anja Sønstevold, Lene Mykjåland, Emilie Haavi – Isabell Herlovsen. Vis mer